'Jeg ville ønske, alle konflikter var sådan her!' Sådan er teksten til et opslag på det store virale medie 9gags Facebook-profil, der har mere end 31 millioner følgere. Opslaget handler om en årelang konflikt mellem Danmark og Canada.

Nærmere bestemt er der tale om en konflikt mellem de to lande om det, de fleste nok ville kalde en gold, ubeboelig og på alle måder ligegyldig ø ved navn Hans Ø i Kennedy-kanalen på grænsen mellem Grønland og Canada.

Artiklen fortsætter under kortet.

De senere år har den golde Hans Ø dog fået en noget større betydning for Danmark og Canada i og med, at Arktis bliver mere og mere interessant, når isen forsvinder og naturressourcer bliver tilgængelige.

Men hvor man mange andre steder i verden ser, at sådanne konflikter om småøer eskalerer og militære muskler sættes ind, så er det dog langt fra sådan konflikten om Hans Ø forløber.

Selvom både danske og canadiske styrker fra tid til anden besøger øen for at fjerne det andet lands flag, så er der dog ikke større spændinger, end der holdes en venlig tone.

Det er nemlig blevet til en tradition, at der efter dansk besøg sættes en flaske dansk snaps til de canadiske kollegaer. Og når det er canadierne, som har været på øen, så efterlader de en flaske canadisk whisky.

Artiklen fortsætter under billedet.

Danske soldater på Hans Ø. Foto: ROYAL DANISH NAVY/HANDOUT Vis mere Danske soldater på Hans Ø. Foto: ROYAL DANISH NAVY/HANDOUT

Det bekræftes af forfatteren Michael Byers, der har skrevet bøger om Arktis. Til den canadiske avis Globe and Mail har han fortalt om sagen om Hans Ø.

»Det er en stående joke blandt de respektive udenrigsministre. Danskerne stiller altid en flaske snaps til os, og til gengæld efterlader vi en flaske Canadian Club,« forklarede Michael Byers.

Og det er netop den venlighed i konflikten, som 9gag hylder i Facebook-opslaget, der i skrivende stund har fået mere end 430.000 positive tilkendegivelser og er blevet delt mere end 40.000 gange.

Du kan se opslaget herunder.